Bekende wildboer, nog twee vas oor renosterhoringsArgieffoto Brig. Hangwani Mulaudzi, woordvoerder van die Valke, het gesê Pieter Van Zyl (67), Marco Swanepoel (35) en Stephan Mylie (30) is Woensdagaand by Van Zyl se huis in Equestria in hegtenis geneem. Daar is ŉ lokval vir die drie gestel voordat beamptes van die Valke onverwags op die huis toegeslaan het. “Donderdag is die ondersoekspan terug na die huis om dit te deursoek en het hulle op ŉ allemintige 105 renosterhorings afgekom,” het Mulaudzi gesê. “Die waarde van die horings moet nog vasgestel word. Van Zyl, ŉ bekende wildboer, beweer dat die renosterhorings aan hom behoort.” Mulaudzi het gesê die ondersoekspan is tans besig om die beweerde permitte vir die horings met die departement van omgewingsake na te gaan. Daar is ook DNS-monsters van die horings geneem om dit met die Rhodis-databasis by Onderstepoort te vergelyk. Die drie verdagtes het reeds Vrydag in die Pretoria-streekhof verskyn. Van Zyl is op borgtog van R20 000 vrygelaat, terwyl Swanepoel en Mylie op borgtog van R10 000 elk vrygelaat is. Die saak is tot 12 Oktober uitgestel vir verdere ondersoek.